**Darba koplīgums**

1. **Vispārējie noteikumi**
   1. Darba koplīgums noslēgts starp *Aizkraukles novada vidusskolas* direktoru Aldi Labinski (turpmāk  - Darba devējs) un *Aizkraukles novada vidusskolas arodkomitejas priekšsēdētāju Guntu Ozoliņu,* kas pārstāv darbinieku arodbiedrību, reģistrācijas  Nr.40008043830-0192 (turpmāk - Arodbiedrība).
   2. Šajā darba koplīgumā Puses vienojas par noteikumiem, kas regulē darba tiesiskās attiecības, darba samaksas, darba un veselības aizsardzības, kā arī sociālo garantiju jautājumus.
   3. Darba koplīgumā ietvertās saistības un darbinieku tiesību garantijas nav mazākas, kā noteikts Latvijas Republikas normatīvajos aktos, bet salīdzinot ar tiem, uzlabo sociālo stāvokli.
   4. Darba koplīguma noteikumi attiecas uz Darba devēju un iestādes darbiniekiem.
   5. Izpildot Darba koplīgumā ietvertās saistības, ikdienas darba attiecībās tiks uzturēta savstarpēja cieņa, uzticība un atklātība.
   6. Nesaprašanās vai viedokļu atšķirības gadījumā konfliktus risinās izlīgšanas komisija, izveidota uz paritātes pamatiem no līgumslēdzēju pušu pilnvarotajiem.
   7. Līgumslēdzējas puses apņemas:
      1. ievērot Darba koplīguma noteikumus;
      2. nepārtraukt pieņemto saistību pildīšanu vienpusējā kārtā.
   8. Darba koplīgums ir juridisks dokuments, kas saskaņots ar novada pašvaldību un stājas spēkā ar tā parakstīšanas brīdi. Darba koplīgums ir spēkā līdz jauna koplīguma pieņemšanai.
   9. Darba devējs apņemas:
      1. ievērot Latvijas Republikas likumdošanu;
      2. atzīt Latvijas  izglītības un zinātnes darbinieku arodbiedrību (LIZDA) un tās organizāciju izglītības iestādē par darbinieku juridisko pārstāvi, lemjot darba samaksas, materiālās stimulēšanas, darba aizsardzības u.c. jautājumus;
      3. ne retāk kā 1 reizi gadā informēt par Darba koplīguma izpildes gaitu, par izglītības iestādes saimniecisko un finansiālo darbību, kā arī par iespējamām izmaiņām;
      4. nodrošināt Arodbiedrībai nepieciešamos apstākļus tās darbības veikšanai (semināru apmeklējumi, kvalifikācijas celšana, saglabājot vidējo darba algu);
      5. ieturēt ar grāmatvedības starpniecību Arodbiedrības biedru maksas, pamatojoties uz Arodbiedrības biedra iesniegumu un nodrošināt ieturētās biedra naudas centralizētu pārskaitījumu.
   10. Arodkomiteja apņemas:
       1. veicināt iestādes sekmīgu darbību, darba kārtības noteikumu ievērošanu izglītības iestādē, kā arī darbinieku saudzīgu izturēšanos pret Darba devēja mantu;
       2. koplīguma darbības laikā rūpēties par sociālo mieru darba kolektīvā;
       3. radušās domstarpības ar Darba devēju risināt sarunu ceļā, mēģinot atrast kompromisu;
       4. paturēt tiesības rīkot akcijas, griezties tiesā, ja Darba devējs nepilda darba koplīguma saistības;
       5. atturēties no darbinieku – arodbiedrības biedru aizstāvības, ja tie nepilda Darba līguma vai Koplīguma noteikumus.
2. **Darba attiecības**
   1. Darba devējs apņemas:
      1. slēgt ar darbiniekiem darba līgumus atbilstoši Darba likuma noteikumiem;
      2. ar darba devēja piekrišanu atļaut darbiniekiem slēgt darba līgumus ar vairākiem darba devējiem, ja tas netraucē darba pienākumu kvalitatīvai izpildei pamatdarbā;
      3. pieņemot darbā, iepazīstināt darbinieku ar izglītības iestādes darba kārtības noteikumiem un koplīgumu;
      4. ja rodas ekonomiska nepieciešamība samazināt darbinieku skaitu, darīt visu iespējamo, lai saglabātu darbu pamatdarbā pieņemtajiem darbiniekiem, ievērojot likumos noteiktās priekšrocības;
      5. darba līguma izbeigšanu ar darbiniekiem – arodbiedrības biedriem- saskaņo ar Arodkomiteju;
   2. Arodkomiteja apņemas:
      1. atbalstīt Darba devēja prasību, lai darbinieki profesionāli un ar atbildības sajūtu pildītu savus darba pienākumus;
      2. pārraudzīt darba kārtības noteikumu ievērošanu iestādē;
3. **Darba samaksa**
   1. Darba devējs apņemas:
      1. panākt, lai iestāde saņemtu no valsts un pašvaldības budžeta apstiprināto finansējumu darba samaksai , iestādes uzturēšanai un mācību procesa nodrošināšanai;
      2. garantēt tehniskajiem darbiniekiem ikmēneša darba samaksu pēc noteiktās mēneša algas  likmes;
      3. saskaņot pedagoģisko un citu darbinieku tarifikāciju jaunajam mācību gadam ar Arodkomiteju;
      4. papildus darba veikšanu apmaksāt saskaņā ar likumu;
      5. par izmaiņām darba samaksā informēt darbiniekus vismaz vienu mēnesi iepriekš;
      6. darba algu izmaksāt darbiniekiem ikmēneša noteiktajā datumā;
      7. darba algas izmaksas dienā izsniegt darbiniekiem samaksas aprēķinu, kurā norāda faktiski nostrādāto laiku, darba algu un izdarītos ieturējumus;
      8. darba algu par atvaļinājumu  par nostrādāto laiku līdz atvaļinājumam izmaksāt pilnā apmērā  un ne vēlāk kā vienu dienu pirms atvaļinājuma sākuma, ja budžetā ieskaitīta mērķdotācija;
      9. darba samaksas grozījumi, kas saistīti ar darba algas samazinājumu darbiniekiem saskaņojami ar Arodkomiteju
      10. ja darbinieka darba līgums tiek pārtraukts sakarā ar to , ka samazinās darbinieku skaits , vai , ja iestādi likvidē , tiek izmaksāts atlaišanas pabalsts, saskaņā ar spēkā esošo likumu noteikumiem.
4. **Darba aizsardzība**
   1. Darba devējs apņemas:
      1. nodrošināt drošus un nekaitīgus darba apstākļus darbiniekiem, pamatojoties uz spēkā esošajiem normatīvajiem dokumentiem darba un veselības aizsardzībā;
      2. nodrošināt medikamentu esamību darba vietas aptieciņās (mājturības kabinetā, fizikas, ķīmijas kabinetos, sporta skolotāju kabinetā , dežūrpostenī, dienesta viesnīcā  un skolas medicīnas māsas kabinetā);
      3. apmaksāt periodiskās veselības pārbaudes pedagogiem un tehniskajam personālam;
      4. piešķirt spectērpus:
         * telpu apkopējām , strādniekiem , sētniekiem – virsvalkus, cimdus;
         * mājturības, ķīmijas, bioloģijas skolotājiem un laborantiem- virsvalkus un cimdus;
      5. Redzes korekcijas līdzekļu (brilles, lēcas un to uzturēšanas līdzekļi) iegādes maksa tiek nodrošināta ne vairāk kā 75 eiro apmērā vienu reizi 3 gados. Tā tiek veikta , pamatojoties uz ārsta atzinumu (MK noteikumi Nr.343).Apmaksa tiek veikta, pamatojoties uz darbinieka iesniegumu, kuram pievienots čeks vai stingrās uzskaites kvīts, atbilstoši grāmatvedības prasībām.
   2. Arodkomiteja apņemas:
      1. ar arodbiedrības uzticības personu piedalīšanos realizēt pastāvīgu darba apstākļu un darba aizsardzības kontroli darba vietā;
      2. piedalīties nelaimes gadījumu izmeklēšanā.
5. **Darba un atpūtas režīms**
   1. Darba devējs apņemas:
      1. nodrošināt darba vietā estētiskas un funkcionālas atpūtas telpas pedagogu un tehnisko darbinieku relaksācijai;
      2. piešķirot ikgadējo atvaļinājumu darbiniekiem, saskaņot atvaļinājuma grafiku ar Arodkomiteju;
      3. sastādīt atvaļinājuma grafiku līdz 1.maijam un iepazīstināt ar to darbiniekus;
      4. papildatvaļinājumu piešķir:
         * 1 dienu - ja ir 1 vai 2 bērni līdz 14 gadiem
         * 3 dienas – ja ir 2 un vairāk bērni līdz 16 gadu vecumam vai bērns invalīds līdz 18 gadu vecumam;
         * donoriem (uzrādot kvīti) – 1 dienu par katru reizi;
         * 2 dienas  pirmās pakāpes tuvinieku bēru gadījumā (tēvs, māte, māsa, brālis, dzīvesbiedrs, bērni);
         * 2 dienas, darbiniekam stājoties  laulībā;
      5. piešķirt izglītības iestādes tehniskajiem darbiniekiem apmaksātu papildatvaļinājumu līdz 10 darba dienām ar darba devēja rīkojumu saskaņojot to ar Arodkomiteju.
6. **Sociālās garantijas**
   1. Darba devējs apņemas:
      1. piešķirt materiālo pabalstu saskaņā ar likumu un pašvaldības izstrādātajiem noteikumiem:
         * darbinieka nāves gadījumā;
         * pirmās pakāpes radinieka nāves gadījumā.
      2. pedagoģiskajiem darbiniekiem , kuri pilnveido savu kavalifikāciju, kas   nepieciešama sekmīga darba veikšanai skolā :
         * piešķirt mācību atvaļinājumu saskaņā ar Darba likumu , saglabājot vidējo darba algu;
         * darbiniekiem , kuri izglītības iestādē strādā pamatdarbā , valsts eksāmenu kārtošanas laikā piešķirt mācību atvaļinājumu, saglabājot vidējo darba algu
         * izmaksāt komandējuma naudu un segt ceļa izdevumus , gadījumos, kad darbinieks apmeklē pasākumus, kas saistīti ar darba pienākumu veikšanu izejamajās dienās , saskaņā ar direktora rīkojumu un pamatojoties uz pašvaldībā izstrādātajiem noteikumiem.
7. **Darbinieki apņemas**
   1. Augsti, profesionāli un ar atbildību pildīt savus darba pienākumus.
   2. Ievērot darba iekšējās  kārtības noteikumus,  normatīvos aktus, Ministru kabineta un pašvaldības pieņemtos lēmumus un noteikumus.
   3. Rūpēties par savas profesionālās kvalifikācijas celšanu un zināšanu līmeņa paaugstināšanu.
   4. Saudzīgi izturēties pret darba devēja mantu un veikt visus iespējamos pasākumus, lai novērstu iespējamo zaudējumu darba devējam.
8. **Nobeiguma noteikumi**
   1. Koplīgums stājas spēkā ar parakstīšanas brīdi un pēc apstiprināšanas pašvaldībā.
   2. Koplīgums ir saistošs līgumslēdzēju pusēm tā darbības laikā.
   3. Koplīgums sastādīts 3 eksemplāros, viens glabājas pie Darba devēja, otrs – Arodkomitejā, trešais – pašvaldībā un darbojas nenoteiktu laiku, līdz jauna koplīguma slēgšanai.

          Darba devējs Arodkomiteja

\_\_\_\_\_\_\_\_\_\_\_\_\_\_\_\_A.Labinskis                     \_\_\_\_\_\_\_\_\_\_\_\_\_ G. Ozoliņa

Aizkraukles novada pašvaldības Domes priekšēdētājs

\_\_\_\_\_\_\_\_\_\_\_\_\_\_\_\_L.Līdums

2017.gada \_\_\_\_\_. \_\_\_\_\_\_\_\_\_\_\_\_\_\_\_\_\_